*Mitte segi ajada Tallinna tselluloosivabrikuga, Ülemiste mäel*

---

**Tallinna Paberivabrik** oli paberivabrik Tallinnas, mis asus praeguse Stockmanni kaubamaja kohal Liivalaia tänava ja Maakri tänava ääres aadressil Maakri 27. 

Paberivabriku ehitamist Maakri ja Klaasingi tänava vahelisele alale alustas 1885 2. Gildi kaupmees Eduard Johanson. Johansoni paberivabrik asus ajaloolise Jaaniveski kohal. Vabrik alustas tööd 1886[*küsitav*]. 1895. aastal muudeti ettevõte aktsiaseltsiks ja sai vabriku nimeks AS Tallinna Paberivabrik E. J. Johanson. (saksa keeles ka *Papierfabrik E. J. Johannson*).

Johansoni paberivabriku korsten Stockmanni kaubamaja kõrval
1939. aastal sai vabriku omanikuks Eesti Tarbijate Kooperatiiv, enne seda olid AS. E. J. Johansoni paberivabriku peaaktsionäriks Inglise firma Westminster Trading and Industry Company, Ltd. keda esindasid vennad Boris ja Nikolai Gordon, Boris kuulus ka aktsiaseltsi juhatusse ja Gordonid omasid aktsiaid ka isiklikult. Aktsionäride hulka kuulus veel ettevõtte omaaegse direktori Moses/Mooses Bialiku omakseid, kes elutsesid alatiselt Prantsusmaal. Peale B. Gordoni kuulus juhatusse tubakavabriku „Sirena" omanik Boris Katlama. Vabrikus töötas 295 inimest, nendest 37 ametnikku ja juhtivat tehnilist tööjõudu. Vabrik oma kolme masinaga turustas aastas umbes 4700 tonni paberit. Aktsiate eest maksti 1 600 000 krooni.

1. mail 1945 läks vabrik Eesti NSV Toiduainetetööstuse Rahvakomissariaadi alluvusse ja vabriku nimeks sai **Tallinna Paberivabrik**. 1952–1956 oli Tallinna Paberivabriku direktor Arnold Kress. 1. aprillil 1958 liideti Tallinna Paberivabrikuga Riiklik Vihikuvabrik Murrang, 1. mail 1963 ka Kartonaaživabrik Täht. 1. maist 1963 kuni oktoobrini 1965 kandis vabrik nimetust Tallinna Paberi- ja Kartonaaživabrik. 15. oktoobrist 1965 allus vabrik Eesti NSV Metsa-, Tselluloosi-, Paberi- ja Puidutööstuse Ministeeriumile ja taastati vabriku endine nimetus Tallinna Paberivabrik.

Aastatel 1968–1971 allus Tallinna Paberivabrik Eesti Tselluloosi- ja Paberitööstuse Ettevõtete Liidulisele Koondisele, seisuga 1. jaanuar 1971 ühendati Tallinna Paberivabrik Tööpunalipu ordeniga V. Kingissepa nim Tallinna Tselluloosi- ja Paberikombinaadiga. 1. märtsist 1971 lõpetas Tallinna Paberivabrik tegevuse iseseisva tootmisettevõttena jätkates Tööpunalipu ordeniga autasustatud V. Kingissepa nimelise Tallinna Tselluloosi- ja Paberikombinaadi tootmistsehhina nr. 2 (TK Eesti Paberitööstus Paberivabrik nr 2).

Maakri tänav 25 asub umbes 1909. aastal ehitatud Eduard Johansoni paberivabriku tootmishoone koos koopiana üles ehitatud väravaehitisega.

Vaata ka
--------

* Tselluloosi- ja paberitööstus

Viited
------

1. ↑  Tallinna entsüklopeedia. II köide Tallinn: Eesti Entsüklopeediakirjastuse AS, 2004. Lk 267
2. 1 2  Tallinna Paberivabrik, 1944-1971 (vaadatud 13.02.2017)
3. ↑  Surma läbi lahkunud oma endist kauaaegset lugupeetud ja unustamata asjaajaja-direktorit ja juhatuse liiget ins. tehn. Moses Bialikut leinab sügavas kurbuses A-S. Tallinna Paberivabrik E. J. Johanson'! juhatus, Uus Eesti, nr. 14, 14 jaanuar 1937
4. ↑  Surma läbi lahkunud oma endist kauaaegset lugupeetud ja unustamata asjaajaja-direktorit ja juhatuseliiget ins. tehn. MOSES BIALIK'ut leinab sügavas kurbuses A-s. Tallinna Paberivabrik E. J. Johansoni juhatus. Waba Maa, nr. 10, 14 jaanuar 1937
5. ↑  ETK ostis a.-s. E. J. Johansoni paberivabriku, Päewaleht, nr. 187, 14 juuli 1939
6. ↑  ETK ostis A.-S. Johansoni paberivabriku, Postimees (1886-1944), nr. 185, 14 juuli 1939
7. ↑  Leele Välja, OÜ Arhitektuuriväljad. Tallinna kesklinna väärtuslikud hooned. Tallinn 2020, lk 15